SK Úradný vestník Európskej únie C 180/5

Záverečná správa vyšetrovateľa vo veci 59120 – Color Line

2012/C 180/05

Táto záverečná správa vyšetrovateľa vo veci 59120 – Color Line – je predložená podľa článku 15 rozhodnutia Dozorného úradu EZVO č. 177/02/COL o pôsobnosti vyšetrovateľov v niektorých konaniach vo veci hospodárskej súťaže.

Konanie a návrh rozhodnutia dávajú podnet k nasledujúcim pripomienkam:

1. Úvod do konania

Spoločnosť Kystlink AS podala 20. decembra 2005 na nórskom úrade na ochranu hospodárskej súťaže sťažnosť v súvislosti s prístavnými zmluvami, ktoré uzatvorila spoločnosť Color Line AS s mestami Strömstad a Sandefjord. Prípad bol Dozornému úradu EZVO (ďalej len „dozorný úrad“) nahlásený vnútroštátnym orgánom pre hospodársku súťaž 14. decembra 2005 a dozorný úrad ho následne prevzal podľa pravidiel stanovených v oznámení o spolupráci v rámci siete EZVO (1).

Inšpekcie v priestoroch spoločnosti Color Line AS (ďalej len „Color Line“), Color Group ASA a O.N. Sunde AS boli vykonané od 4. do 6. apríla 2006.

2. Písomné konanie

2.1. Oznámenie námietok

Dozorný úrad prijal oznámenie námietok (ďalej len „ON“) 16. decembra 2009. ON bolo predložené v angličtine, ale na žiadosť spoločnosti Color Line bolo 17. decembra 2009 pripravené nórske znenie, ktoré bolo oznámené spoločnosti Color Line 5. februára 2010.

Color Line poslala svoju odpoveď na ON v nórčine 12. apríla 2010.

2.2. Tretie strany

Dve spoločnosti požiadali o formálny vstup do konania ako zainteresované tretie strany. Vyšetrovatelia reagovali na túto žiadosť povolením vstupu spoločnosti Fjord Line 9. februára 2010 a spoločnosti Bastø Fosen 18. mája 2010. Obidve tretie strany dostali znenie ON, ktoré neobsahovalo dôverné informácie, a odpoveď spoločnosti Color Line na ON. Obidve tretie strany podali písomné pripomienky. Avšak len spoločnosť Bastø Fosen požiadala o účasť na vypočutí.

2.3. Prístup k spisu

Spoločnosti Color Line bol 11. januára 2010 udelený prístup k časti spisu dozorného úradu, ktorý neobsahuje dôverné informácie. Po vyriešení otázok v súvislosti s ostatnými dôvernými informáciami sprístupnilo riaditeľstvo Dozorného úradu pre hospodársku súťaž a štátnu pomoc (ďalej len „oddelenie CSA“) zostávajúce dokumenty 29. januára 2010. Dňa 11. marca 2010 poslala spoločnosť Color Line vyšetrovateľom odôvodnenú žiadosť o ďalší prístup k spisu.

Vyšetrovatelia odpovedali 26. marca 2010 udelením úplného alebo čiastočného prístupu k väčšine požadovaných dokumentov.

Spoločnosť Color Line podala 21. mája 2010 ďalšiu odôvodnenú žiadosť o prístup k dokumentom. Spoločnosť požiadala o prístup k všetkým dokumentom, ktoré predložili tretie strany, ako aj k rozhodnutiu vyšetrovateľov udeliť spoločnosti Fjord Line štatút tretej strany. Vyšetrovatelia v liste z 26. mája 2010 poznamenali, že spoločnosť Color Line dostala pripomienky spoločnosti Fjord Line k ON a odpoveď na ON už 25. mája 2010. Vyšetrovatelia zároveň informovali spoločnosť Color Line, že zvyšná korešpondencia medzi Fjord Line a dozorným úradom, ako aj rozhodnutie vyšetrovateľov neobsahovali nové dôkazy v tejto veci. Z tohto dôvodu nemala spoločnosť Color Line právo prístupu k týmto dokumentom. Dňa 4. júna 2010 poslalo oddelenie CSA spoločnosti Color Line pripomienky spoločnosti Bastø Fosen k ON a odpoveď na ON, keďže tieto mohli obsahovať nové dôkazy v danej veci.

3. Ústne konanie

Ústne vypočutie sa uskutočnilo 14. júna 2010. Zúčastnili sa ho vyšetrovatelia, zástupcovia spoločnosti Color Line, oddelenie CSA, oddelenie Dozorného úradu pre právne a správne záležitosti a zodpovedný člen kolégia, ako aj zástupcovia Komisie, nórske a francúzske orgány pre hospodársku súťaž a tretia strana – spoločnosť Bastø Fosen.

Oddelenie CSA vysvetlilo svoje postoje k prípadu, ktoré boli uvedené v ON. Svoje názory vyjadrila v krátkom ústnom príspevku aj spoločnosť Bastø Fosen. Zvyšný rečnícky čas bol pridelený spoločnosti Color Line, pričom vystúpenie jej zástupcu, ktorý rozprával po nórsky, bolo tlmočené do angličtiny.

Niektoré časti vystúpení neboli tretej strane prístupné, predovšetkým časť vystúpenia o priemyselnom modeli spoločnosti Color Line, prezentácia prieskumu medzi zákazníkmi a prezentácia ekonomických analýz a faktorov úspechu pre potenciálneho konkurenta.

Záznamy z vypočúvania boli spoločnosti Color Line na jej žiadosť poskytnuté 4. mája 2011.

4. Konanie po vypočutí

Druhá vyšetrovateľka, Ida Haugerová, odišla z dozorného úradu v júli 2010.

Spoločnosť Color Line prostredníctvom listu z 12. januára 2011 požiadala o stretnutie o aktuálnom stave.

Stretnutie sa konalo v priestoroch dozorného úradu 15. februára 2011.

6. mája 2011 poslala spoločnosť Color Line dozornému úradu e-mail s pozičným dokumentom, v ktorom vyjadrila svoj názor na právne otázky prezentované dozorným úradom počas stretnutia o aktuálnom stave. Na stretnutí v priestoroch dozorného úradu 11. mája 2011 spoločnosť Color Line predložila svoj dokument a prezentovala svoje názory na danú vec.

5. Návrh rozhodnutia

Rozsah porušení uvedených v návrhu rozhodnutia, ktoré bolo predložené poradnému výboru, je užší ako v ON. Navyše trvanie porušení je kratšie a návrh rozhodnutia je určený dvom podnikom, zatiaľ čo ON malo štyroch adresátov.

V ON dozorný úrad uviedol svoje predbežné zistenie, že cieľom a následkom prístavných zmlúv uzatvorených s mestami Strömstad a Sandefjord bolo vylúčenie, obmedzenie alebo skreslenie hospodárskej súťaže v rozpore s článkom 53 ods. 3 EHP. Dozorný úrad takisto vyjadril predbežný názor, že spoločnosť Color Line zneužila svoje dominantné postavenie na relevantnom trhu. Dozorný úrad dospel k názoru, že tieto porušenia začali 1. januára 1994 a stále pretrvávali. ON bolo adresované spoločnostiam Color Line AS, Color line transport AS, Color Group ASA a O.N. Sunde AS.

Dozorný úrad v návrhu rozhodnutia, ktoré je teraz adresované spoločnostiam Color Line AS a Color Group AS, konštatuje, že spoločnosť Color Line porušovala články 53 a 54 EHP od 1. januára 1994 do 20. decembra 2005, a to v dôsledku dlhodobých výlučných práv, ktoré využívala na základe prístavnej zmluvy uzatvorenej s mestom Strömstad. So zreteľom na článok 53 sa v návrhu rozhodnutia už nekonštatuje obmedzenie hospodárskej súťaže stanoveným cieľom. Návrh rozhodnutia je adresovaný aj spoločnosti Color Group AS z dôvodu jej rozhodujúceho vplyvu na jej dcérsku spoločnosť v úplnom vlastníctve Color Line AS od 1. októbra 1998 do 20. decembra 2005.

Návrh rozhodnutia podľa môjho názoru obsahuje iba námietky, ku ktorým dostala spoločnosť Color Line možnosť vyjadriť sa.

Dospela som k záveru, že v danom prípade bolo právo spoločnosti Color Line na vypočutie dodržané.

6. Záver

Práva adresovaných strán na vypočutie považujem za dodržané.

Florence SIMONETTI vyšetrovateľka

(1) Oznámenie o spolupráci v rámci Siete orgánov EZVO pre hospodársku súťaž, Ú. v. EÚ C 227, 21.9.2006, s. 10, a dodatok EHP k Ú. v. EÚ 47, 21.9.2006, s. 1.